Urmareste Modifică dimensiunea fontului: Play

Târgu Mureş, 14 mar /Agerpres/ - Rapperul Snoop Dogg, aflat în turneu în Bogota, Columbia, care a postat o fotografie pe Instagram şi din greşeală a dat check-in în Bogata, judeţul Mureş, este aşteptat în comuna mureşeană cu palincă de prune sau de mere şi cu ciorbă din morare de varză cu carne de porc.



Primarul comunei Bogata, Laszlo Barta, a declarat luni, pentru AGERPRES, că în comună au fost americani care s-au simţit extrem de bine, aşa că rapperul Snoop Dogg poate să vină, întrucât aici există locuri de cazare, dar este şi o mâncare tradiţională de excepţie.



'Dacă vine, îl aşteptăm cu o ciorbă de moare de varză cu porc proaspăt, facem şi cu porc la proţap, dar în primul rând îl aşteptăm cu o inimă deschisă şi curată. La noi, la Bogata, avem şi o pensiune la care urmează să facem recepţia finală, e o pensiune mică, cu 9 locuri. Este loc de cazare şi pe la oameni, avem mâncare bună, sănătoasă - eu sunt şi producător agricol. Avem şi Colina Sasului, o sală de nunţi cu peste 700 de locuri, unde au mai fost americani, au mâncat mâncare tradiţională şi s-au simţit bine. Deci poate să vină Snoop Dogg şi cu alaiul, pentru că sunt locuri de cazare şi aici oamenii au sufletul curat şi îi aşteaptă cu drag', a declarat Laszlo Barta.



Comuna Bogata din judeţul Mureş are 2.019 locuitori. AGERPRES / (A - autor: Dorina Matiş, editor: Marius Frăţilă)